Comencen els treballs tècnics per convertir el solar de l’Hort de Pepica de Catarroja en el Jardí Arqueològic Vil·la Romana
16 nov. 2023

Els orígens de Catarroja es remonten al segle I a.C., ho sabem gràcies a les troballes que fa més de 15 anys es localitzaren al solar conegut com “l’Hort de la tia Pepica” i que van concloure que en eixa localització s’havia ubicat, fa més de 2.000 anys, un assentament dedicat a la producció de vi.

Posar de relleu el passat romà de Catarroja és un dels objectius d’este projecte, però des del govern i tal com explica Martí Raga, tenen clar que el Jardi Arqueològic será molt més: “Vil·la Romana serà un espai on els catarrogins i les catarrogines podran conèixer més sobre els origens del seu poble però també serà una nova zona verda, àmpliament reivindicada pel veïnat del barri des de fa anys”.

La primera fase del pla que ja prepara l’equip tècnic inclou documentar i invertariar els resultats de totes les excavacions que s’han fet, així com programar-ne més, per recuperar tot el patrimoni que encara està soterrat. A continuació es passarà a la segona fase, la del disseny del nou jardí arqueològic i la posada en valor de les restes de la vil·la romana i dels elements posteriors de “l’Hort de Pepica”.

Des de la regidoria d’Urbanisme Martí Raga ha destacat que “el nou espai es portarà endavant comptant amb la comunitat educativa del col·legi públic Vil·la Romana així com amb el veïnat del barri, perquè cumplisca amb les seues expectatives i necessitats”.